Pieni helsinkiläisstudio hakee nallebaariin sijoittuvalla VR-pelillään viraalihittiä.

Viime vuoden yllätyshitiksi noussut autonkorjaus- ja elämäsimulaattori My Summer Car on saamassa henkistä jatkoa. Tässä kertaa kyse ei ole datsuninrassauksesta eikä tekijäkään ole sama, sillä nyt kielensä syvälle poskeen on laittanut pieni helsinkiläinen, kolmatta peliään tekevä Catland Studio.

Studiolla on työn alla lokakuussa esijulkaisuun Steamissa tuleva, pc:lle ja HTC Vive -virtuaalisilmikolle tehty Taphouse VR -virtuaalibaarimikkopeli. Pelissä on erityisen silmiinpistävää se, että sen estetiikka on hyvin Tom of Finland -henkistä.

Pelistudion toimitusjohtaja ja perustajiin kuuluva Tomi Toikka vahvistaa nauraen Ilta-Sanomat Digitodaylle, että tavoitteena on luoda sekä uusi My Summer Car että VR-sovellusten killer app (pakko saada -sovellus).

– Totta kai on! Tämä on eräänlainen My summer bar, Toikka heittää.

Drinkkien sekoittaminen on osa baarimikon työtä. Kuten myös sen havaitseminen, milloin anniskelu kannattaa lopettaa tietyille asiakkaille.­

Taphouse VR:n idea on tarjoilla asiakkaille juomia baarimikon roolissa. Nopeus ja oikein sekoitetut juomat palkitaan tipeillä, joita voi puolestaan investoida kolikkoautomaattiin. Illanviettoa ”piristävät” muun muassa juopuneet ja aggressiiviset asiakkaat.

– Teimme tämän sketsiksi, tarkoitus on mallintaa, millaista on baarissa yhden jälkeen yöllä.

Studio alkoi ensin tehdä baaritappelupeliä, mutta nykyisellä VR-tekniikalla pelaajan jalkoja ei vielä saa valjastettua kunnolla potkimiskäyttöön. Seuraavaksi ideaksi muodostui baarimikkosimulaattori, mutta sellaisia löytyi jo pc:lle useita.

– Ja ne olivat kaikki tylsiä. Ei kukaan halua pelata tehdäkseen töitä VR-lasit päässä. Tykkäämme heittää pelaajan outoihin tilanteisiin ja luoda ”mitä helkkaria nyt pelataan?” -tyyppisen fiiliksen, Toikka selittää.

Baarin asiakaskunta on hyvin miesvaltaista.­

Taphouse VR:n nykyversion asiakkaat näyttävät vahvasti klassiseen homoestetiikkaan perustuvilta nallekarhumiehiltä. Toikan mukaan kyseessä ovat peli oman fantasiamaailman tontut eli dwarffit.

– Tässä ei haeta shokkifaktoria. Sukupuoli on resursseistamme kiinni, ihmismalleja on toistaiseksi yksi. Monimuotoisuutta on tulossa, sillä peliin on tulossa naishahmoinen elämänkoululainen, Toikka sanoo.

Toikka ei usko ihmisten haluavan ymmärtää peliä ketään pilkkaavaksi, sillä sellaiseksi se ei ole tarkoitettu. Hänen mukaansa ”peli on kieli poskella ja lämmöllä tehty”.

Ihmishahmojen ohella myös juomat on mallinnettu huolella. Sekoitettavien drinkkien ohella tiskin yli siirtyy tavaramerkkisyistä muun muassa Sandal-olutta sekä PärPär Energy Drink- ja Megapower-energiajuomia.

Alla olevalla videolla on nähtävissä Taphouse VR:n traileri.